Source: https://ficek.sk/trest-domaceho-vazenia-12723
Timestamp: 2020-02-25 23:53:07+00:00

Document:
[2020] Trest domáceho väzenia | Právna Poradňa
Otázka: Trest domáceho väzenia
Dobrý deň, chcel by som sa opýtať, som už odsudený a rosudok je už právoplatný od 16.1.2015 a podával som si dva krát žiadosť o odklad trestu, kde mi bola žiadosť zamietnutá. Dala by sa podať žiadosť, aby som dostal domáce väzenie miesto väzenia v Ústave na výkon trestu odňatia slobody. Ďakujem
Odpoveď: Trest domáceho väzenia
právoplatné rozhodnutie je rozhodnutie nezmeniteľné a záväzné, tzn. proti nemu už nemožno podať riadny opravný prostriedok. Prii určovaní druhu trestu a jeho výmery súd prihliada na najmä na spôsob spáchania činu, jeho následok, zavinenie, pohnútku, priťažujúce a poľahčujúce okolnosti a na osobu páchateľa, jeho pomery a možnosť nápravy. Podľa Trestného zákona možno páchateľovi uložiť taký druh trestu a v takej výmere, ako je ustanovená v tomto zákone.
Na uloženie trestu domáceho väzenia je potrebné splnenie podmienok a to 1) trest sa ukladá páchateľovi prečinu a 2) vzhľadom na povahu činu a možnosť nápravy páchateľa nie je potrebné uložiť trest odňatia slobody.
Podotázka: Trest domáceho väzenia (Trestné právo)
Dobrý deň, prosím Vás o odpoveď. Raz som mal podmienku na 6mesiacov za spreneveru. Teraz sa zase stala vec a prokurátor už podal obžalobu na súd. Dá sa nejak požiadať o domáce väzenie? Nakoľko mám dve malé deti a žijem v podnájme. Ďakujem.
Trest domáceho väzenia ako alternatívny druh trestu k trestu odňatia slobody upravuje ustanovenie § 53 Trestného zákona. V zmysle predmetného ustanovenia je možné uložiť trest domáceho väzenia páchateľovi prečinu a súd ho môže uložiť najviac na obdobie dvoch rokov. Pri rozhodovaní o treste sa súd zaoberá všetkými okolnosťami a na základe týchto záverov rozhoduje aký druh trestu uloží. Pri rozhodovaní o uložení trestu domáceho väzenia súd skúma okrem iného aj splnenie ďalších hmotnoprávnych podmienok, ktoré sú bližšie špecifikované v § 53 ods. 1 Trestného zákona.
Prečinom sú všetky trestné činy spáchané z nedbanlivosti a úmyselné trestné činy, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou päť rokov. Na bližšiu analýzu prípadu, najmä skutočnosť, či spĺňate hmotnoprávne podmienky pre uloženie trestu odňatia slobody by sme potrebovali vedieť okolnosti daného prípadu.
V prípade záujmu nás neváhajte kontaktovať, môžeme vám zabezpečiť kvalifikované zastúpenie v konaní pred súdom, poprípade sa môžeme dohodnúť na osobnej konzultácii, kde by sme vás mohli informovať o možnostiach vašej obrany podľa príslušných trestnoprávnych predpisov.
Dobrý deň, chcem sa opýtať ako zrušíme domáce väzenie. Máme v rodine osobu, ktorá je v domácom väzení. Táto osoba však vyvádza a neváži si, že sme mu umožnili domáce väzenie. Ako máme postupovať?
Dobrý deň. Premenu trestu domáceho väzenia na nepodmienečný trest odňatia slobody upravujú najmä nasledujúce ustanovenia:
Ustanovenie § 53 ods. 5 Trestného zákona: "Ak odsúdený neplní obmedzenia alebo povinnosti vyplývajúce z trestu domáceho väzenia, súd trest premení na nepodmienečný trest odňatia slobody tak, že nevykonaný deň trestu domáceho väzenia sa rovná jednému dňu nepodmienečného trestu odňatia slobody, a zároveň rozhodne o spôsobe výkonu tohto trestu."
Ustanovenie § 435 ods. 3 Trestného poriadku: "Ak odsúdený neplní obmedzenia alebo povinnosti vyplývajúce z trestu domáceho väzenia alebo uložené obmedzenia alebo povinnosti, súd na verejnom zasadnutí uznesením premení tento trest alebo jeho zvyšok na nepodmienečný trest odňatia slobody; pred týmto rozhodnutím musí byť odsúdený vypočutý."
Vychádzajúc z citovaných zákonných ustanovení je zrejmé, že k premene zvyšku trestu domáceho väzenia na nepodmienečný trest odňatia slobody by malo dôjsť vtedy, ak odsúdený neplní obmedzenia alebo povinnosti vyplývajúce z trestu domáceho väzenia alebo uložené obmedzenia alebo povinnosti. Ak takáto situácia nastala, môžete to oznámiť probačnému a mediačnému úradníkovi, resp. príslušnému súdu, ktorý je oprávnený na rozhodnutie. Príslušným súdom je súd, v ktorého obvode sa má trest domáceho väzenia vykonávať.

References: súd 
 § 53
 súd 
 súd 
 súd 
 § 53
 § 53
 súd 
 § 435
 súd